CELEX: 32021D1837
Language: el
Date: 2021-10-15 00:00:00
Title: Απόφαση (ΕΕ) 2021/1837 του Συμβουλίου της 15ης Οκτωβρίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά την τροποποίηση της απόφασης για την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της εν λόγω συμφωνίας

20.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 372/20
               
            
         ΑΠΟΦΑΣΗ (ΕΕ) 2021/1837 ΤΟΥ ΣΥΜΒΟΥΛΙΟΥ
         της 15ης Οκτωβρίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά την τροποποίηση της απόφασης για την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της εν λόγω συμφωνίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 50 παράγραφος 2,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (η «συμφωνία αποχώρησης») συνήφθη από την Ένωση με την απόφαση (ΕΕ) 2020/135 του Συμβουλίου (1) και τέθηκε σε ισχύ την 1η Φεβρουαρίου 2020.
                  
               
                     (2)
                  
                  
                     Δυνάμει του άρθρου 171 παράγραφος 1 της συμφωνίας αποχώρησης, η μεικτή επιτροπή κατάρτισε, εντός της μεταβατικής περιόδου που καθορίζεται στη συμφωνία αποχώρησης, κατάλογο 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου. Η μεικτή επιτροπή μεριμνά ώστε ο κατάλογος να συμμορφώνεται πάντα με αυτές τις απαιτήσεις.
                  
               
                     (3)
                  
                  
                     Δυνάμει του άρθρου 171 παράγραφος 2 της συμφωνίας αποχώρησης, ο κατάλογος δεν περιλαμβάνει πρόσωπα τα οποία είναι μέλη, υπάλληλοι ή λοιπό προσωπικό των θεσμικών οργάνων της Ένωσης, της κυβέρνησης κράτους μέλους, ή της κυβέρνησης του Ηνωμένου Βασιλείου.
                  
               
                     (4)
                  
                  
                     Ένα από τα πρόσωπα του καταλόγου που είχε προταθεί από την Ένωση διορίστηκε ως γενική εισαγγελέας του Δικαστηρίου και, ως εκ τούτου, δεν πληροί πλέον τις απαιτήσεις ώστε να έχει την ιδιότητα της διαιτήτριας βάσει της συμφωνίας αποχώρησης.
                  
               
                     (5)
                  
                  
                     Ως εκ τούτου, το εν λόγω πρόσωπο είναι αναγκαίο να αντικατασταθεί με κάποιο από τα πρόσωπα του εφεδρικού καταλόγου, τα οποία είναι πρόθυμα και ικανά να ασκήσουν, για λογαριασμό της Ένωσης, καθήκοντα μέλους διαιτητικού οργάνου στο πλαίσιο της συμφωνίας αποχώρησης, όπως ο εν λόγω κατάλογος παρατίθεται στο παράρτημα II της απόφασης (ΕΕ) 2020/2232 του Συμβουλίου (2).
                  
               
                     (6)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής που συγκροτήθηκε με το άρθρο 164 παράγραφος 1 της συμφωνίας αποχώρησης όσον αφορά την τροποποίηση της απόφασης σχετικά με την κατάρτιση του καταλόγου των 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της συμφωνίας αποχώρησης επισυνάπτεται στην παρούσα απόφαση.
         
         
            Άρθρο 2
            Η απόφαση της μεικτής επιτροπής δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 15 Οκτωβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. CIGLER KRALJ
            
         
         
            (1)  Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).
         
            (2)  Απόφαση (ΕΕ) 2020/2232 του Συμβουλίου, της 22ας Δεκεμβρίου 2020, για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά την έκδοση απόφασης για την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της συμφωνίας, καθώς και εφεδρικού καταλόγου προσώπων που είναι πρόθυμα και ικανά να ασκήσουν καθήκοντα διορισμένου από την Ένωση μέλους διαιτητικού οργάνου βάσει της συμφωνίας (ΕΕ L 437 της 28.12.2020, σ. 182).
      
      
         
            ΣΧΕΔΙΟ
            ΑΠΟΦΑΣΗ ΑΡΙΘ. …/2021 ΤΗΣ ΜΕΙΚΤΗΣ ΕΠΙΤΡΟΠΗΣ ΠΟΥ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ ΓΙΑ ΤΗΝ ΑΠΟΧΩΡΗΣΗ ΤΟΥ ΗΝΩΜΕΝΟΥ ΒΑΣΙΛΕΙΟΥ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ ΑΠΟ ΤΗΝ ΕΥΡΩΠΑΪΚΗ ΕΝΩΣΗ ΚΑΙ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ
            της ...
            για την τροποποίηση της απόφασης αριθ. 7/2020 σχετικά με την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της συμφωνίας αποχώρησης
            Η ΜΕΙΚΤΗ ΕΠΙΤΡΟΠΗ,
            Έχοντας υπόψη τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (1), και ιδίως το άρθρο 171 παράγραφοι 1 και 2,
            Εκτιμώντας τα ακόλουθα:
            
                        (1)
                     
                     
                        Δυνάμει του άρθρου 171 παράγραφος 1 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (η «συμφωνία αποχώρησης»), η μεικτή επιτροπή κατάρτισε, εντός της μεταβατικής περιόδου που καθορίζεται στην εν λόγω συμφωνία, κατάλογο 25 προσώπων που είναι πρόθυμα και ικανά να ασκήσουν καθήκοντα τακτικού μέλους διαιτητικού οργάνου. Η μεικτή επιτροπή μεριμνά ώστε ο κατάλογος να συμμορφώνεται πάντα με αυτές τις απαιτήσεις.
                     
                  
                        (2)
                     
                     
                        Δυνάμει του άρθρου 171 παράγραφος 2 της συμφωνίας αποχώρησης, ο κατάλογος δεν περιλαμβάνει πρόσωπα τα οποία είναι μέλη, υπάλληλοι ή λοιπό προσωπικό των θεσμικών οργάνων της Ένωσης, της κυβέρνησης κράτους μέλους, ή της κυβέρνησης του Ηνωμένου Βασιλείου.
                     
                  
                        (3)
                     
                     
                        Ένα από τα πρόσωπα του καταλόγου που προτάθηκε από την Ένωση διορίστηκε ως μέλος θεσμικού οργάνου της Ένωσης και, ως εκ τούτου, δεν πληροί πλέον τις απαιτήσεις ώστε να έχει την ιδιότητα του διαιτητή βάσει της συμφωνίας αποχώρησης.
                     
                  
                        (4)
                     
                     
                        Ως εκ τούτου, είναι αναγκαίο να αντικατασταθεί το εν λόγω πρόσωπο στον κατάλογο των προσώπων που παρατίθεται στο παράρτημα I της απόφασης αριθ. 7/2020 της μεικτής επιτροπής (2),
                     
                  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
               Άρθρο 1
               Ο κατάλογος των 25 προσώπων που είναι πρόθυμα και ικανά να ασκήσουν καθήκοντα διαιτητή βάσει της συμφωνίας αποχώρησης όπως παρατίθεται στο παράρτημα I της απόφασης αριθ. 7/2020 της μεικτής επιτροπής τροποποιείται ως εξής:
               Η κ. Tamara ĆAPETA αντικαθίσταται από τον κ. Ezio PERILLO.
            
            
               Άρθρο 2
               Η παρούσα απόφαση αρχίζει να ισχύει την επομένη της έκδοσής της.
            
            
               …,
               
                  
                     Για τη Μεικτή Επιτροπή
                  
                  
                     Οι συμπρόεδροι
                  
               
            
            
               (1)  ΕΕ L 29 της 31.1.2020, σ. 7.
            
               (2)  ΕΕ L 443 της 30.12.2020, σ. 22.